Rom
Givim baksait long sin na bihainim Krais.
6
1Orait, bai yumi tok wanem? Bai yumi mekim sin i go i go bilong God i ken i mekim grasia long yumi i go i go, a? 2Nogat tru! Yumi dai pinis long sin, na olsem wanem bai yumi i stap moa insait long sin pasin? 3-4Ating yupela no klia tumas. Yumi bin kisim baptais long nem bilong Krais Jisas na dispela em i mak olsem yumi pas olgeta long Em. Em olsem na taim Em i dai, i olsem yumi i dai wantaim Em. Na taim ol i planim Em long matmat, i olsem ol i planim yumi long matmat wantaim Em. Long strong bilong God, Krais i kirap long matmat na Em i stap laip, na i olsem yumi kirap long matmat wantaim Em bilong yumi tu i ken i wokabaut long nupela laip.
5Orait, yumi mas klia long dispela samting. Sapos yumi pas olsem long dai bilong Jisas, orait bai yumi pas olsem long kirap na laip bilong Em tu. 6Yumi save, olpela laip bilong yumi em i dai wantaim Krais Jisas, na long dispela wei olpela laip bilong sin em i pinis. Em olsem na yumi no ken i stap moa aninit long sin. 7Long wanem, manmeri i dai pinis ol i fri na sin i no bosim ol moa. 8Olsem na, sapos yumi bin i dai wantaim Krais, orait yumi bilip olsem yumi bai i stap laip wantaim Em. 9Yumi save, Krais i kirap bek pinis long dai na Em i no inap dai gen. Dai i no inap bosim Em gen. 10Long wanem, taim Krais Em i dai Em i winim na pinisim strong bilong sin, na dispela samting i pinis olgeta. Nau Krais Em i stap laip na Em i pas wantaim God. 11Na wankain olsem, yupela mas tingim olsem yupela i dai pinis na sin em i pinis olgeta long yupela. Na tu, yupela mas tingim olsem nau yupela i stap laip na yupela i pas wantaim God taim yupela i pas long Krais Jisas.
12Na long dispela as yupela no ken i larim sin i stap long laip bilong yupela. Nogut sin i bosim yupela, na yupela bihainim ol tingting nogut i kamap long bel bilong yupela. 13Yupela no ken i yusim wanpela hap bodi bilong yupela bilong mekim pasin nogut. Nogat. Yupela mas yusim olgeta samting bilong yupela bilong bihainim God. Yupela mas tingim olsem yupela manmeri i dai pinis na yupela kirap na kisim laip pinis. Olsem na yupela mas givim olgeta hap bodi bilong yupela long God, na yusim olgeta hap bodi bilong yupela bilong mekim stretpela pasin. 14Sin i no ken i stap bosman bilong yupela. Long wanem, nau yupela no aninit long lo. Nogat. Nau yupela aninit long grasia bilong God.
Wokboi nating bilong mekim stretpela pasin.
15Yu gat wanem tingting, yumi ken i mekim sin bikos yumi no aninit long lo nau na yumi i stap aninit long grasia bilong God, a? Nogat tru! 16Ating yupela no klia. Taim yupela i givim yupela yet long wanpela man na yupela i bihainim dispela man, em nau, yupela wokboi nating bilong em. Olsem na, sapos yupela i bihainim sin, orait yupela wokboi nating bilong sin, na dispela em i rot bilong i dai. Na sapos yupela i bihainim tok bilong God, orait yupela wokboi nating bilong God, na dispela em i rot bilong stretpela pasin. 17Tasol mi givim tenkyu long God. Long wanem, bipo, yupela i stap wokboi nating bilong sin, tasol nau yupela i gat bikpela laik long bihainim olgeta tok God i bin givim yupela. 18Nau yupela i fri na yupela no aninit long sin moa. Na yupela i kamap pinis wokboi nating bilong stretpela pasin. 19Mi yusim tok piksa bilong wokboi nating bikos yupela save long dispela samting. Bipo yupela i bin givim olgeta hap bodi bilong yupela olsem wokboi nating bilong mekim pasin i paul olgeta na bilong mekim kain kain pasin nogut. Tasol nau yupela mas givim olgeta hap bodi bilong yupela olsem wokboi nating bilong mekim stretpela pasin. Na dispela bai kamapim pasin i holi.
20Taim yupela i stap wokboi nating bilong sin, stretpela pasin i no bosim yupela. 21Nau yupela sem long dispela pasin. Na taim yupela i stap wokboi nating bilong sin dispela kain pasin i kamapim gutpela samting, a? Nogat. Ol dispela kain pasin em i kamapim dai. 22Tasol nau yupela i fri na yupela no aninit long sin moa na yupela kamap pinis wokboi nating bilong God. Na dispela bai kisim laip bilong yupela i kam insait long pasin i holi. Na bihain yupela bai lukim laip i stap oltaim oltaim. 23Long wanem, pe bilong sin em i dai. Tasol presen bilong God em i laip i stap oltaim oltaim. Na dispela laip em i kamap long wok bilong Krais Jisas, BIKPELA bilong yumi.
lus_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn